Барање 14-6445/1

1. Колкав е вкупниот број на жртви на семејно и родовобазирано насилство во 2022 / 2023 година?

2.Што се подразбира под терминот „жртва на семејно и родовобазирано насилство“? Дали е тоа бројот на пријави или бројот на пресуди во Кривичен суд?

3. Колку од пријавите за семејно насилство се направени од жени кон партнер или поранешен партнер (вонбрачен или брачен), а колкав е бројот на пријави од другите категории на семејни односи (браќа, сестри, родители - деца и сл.)?

4. Кој ги прави пријавите во случај кога децата се жртви на семејно насилство и дали децата имаат законско право да направат пријава дека се жртви на семејно насилство?

 По однос на барањето за информација од јавен карактер, Министерството за социјална политика, демографија и млади известува дека води збирни интерни податоци за жртви на семејно насилство од 30 центри за социјална работа, кои имаат за цел да се следи работата на центрите за социјална работа и да се креираат мерки за подобрување на системот за превенција и заштита од насилство.

Согласно горенаведеното ги даваме следните одговори:

1. Вкупниот број на ново евидентирани жртви на семејно насилство изнесува:

- 2022 година: 1543 жртви

- 2023 година: 1601 жртва

2. Согласно Законот за спречување и заштита од насилство врз жените и семејното насилство, поимите употребени во истиот го имаат следново значење:

„Насилство врз жените“ е кршење на човековите права, дискриминација врз жените и ги означува сите дејствија на родово-базирано насилство што доведуваат или веројатно ќе доведат до физичка, сексуална, психичка или економска повреда или страдање на жените, вклучувајќи и директни и индиректни закани и заплашување за такви дејствија, изнуда, произволно ограничување и/или лишување од слобода, без оглед дали се случуваат во јавниот или приватниот живот;

„Родово-базирано насилство врз жените“ е насилство насочено против жената затоа што е жена или коешто несразмерно ја погодува. Родово -базираното насилство врз жените ги опфаќа причините и резултатот од нееднаквиот однос на моќта помеѓу жените и мажите како резултат на општествен, а не индивидуален проблем.

„Семејно насилство“ е малтретирање, навредување, загрозување на сигурноста, телесно повредување, полово или друго психичко, физичко или економско насилство со кое се предизвикува чувство на несигурност, загрозување или страв, вклучувајќи и закани за такви дејствија, спрема брачен другар, родителите или децата или други лица кои живеат во брачна или вонбрачна заедница или заедничко домаќинство, како и спрема сегашен или поранешен брачен другар или вонбрачен партнер или лица кои имаат заедничко дете или се наоѓаат во блиски лични односи, без оглед дали сторителот го дели или го делел истото живеалиште со жртвата или не;

 „Насилство од интимен партнер“ е однесување на сегашен или поранешен сопружник или партнер што предизвикува физичко, сексуално, психичко или економско насилство;

„Жртва“ е секое физичко лице кое е изложено на насилство наведено во дефиницијата за насилство врз жените, родово базирано насилство врз жените, семејно насилство и насилство од интимен партнер, на територијата на Република Северна Македонија;

Бројот пријави се однесува на постапувањето на центарот за социјална работа согласно Законот за спречување и заштита од насилство врз жените и семејното насилство.

3. По однос на прашањето под број „3“, известуваме дека министерството не води статистика по овие белези.

4. Секое физичко лице кое има сознание за постоење на родово-базирано насилство врз жени и семејно насилство е должен да пријави до полициска станица, центар за социјална работа, јавно обвинителство, здружение или С.О.С. линија. Исто така надлежните институции се должни да постапат и по анонимна пријава.

Центарот за социјална работа е должен да започне постапка веднаш, а најдоцна во рок од 12 часа од добиеното сознание дека е сторено родово-базирано насилство врз жена или семејно насилство и да преземе мерки за заштита на жртвата, согласно со проценката на ризик.